Elias Corneliussen
Store norske leksikon,Samfunn,Forsvar og sikkerhet,Militære biografier,Norske militære biografier
Elias Corneliussen var en norsk marineoffiser med kontreadmirals grad. Han ledet Sjøforsvaret i størstedelen av andre verdenskrig, og fungerte deretter for en kort tid som forsvarssjef.
Corneliussen var også politisk engasjert, og var medlem av Horten bystyre og formannsskap. Utdanning Etter realskole-eksamen i 1896 reiste Corneliussen til sjøs i to år for å få nødvendig erfaring for å kvalifisere til opptak ved Sjøkrigsskolen. Etter fullført sjøkrigsskole tok han fatt på sin operative tjeneste. Karriere Corneliussen ble offiser i 1902 og startet sin operative karriere i 1905, som sjef på en torpedobåt. På grunn av et begrenset antall hjemler i Forsvaret, seilte han i 1906–1908 som styrmann i handelsflåten, før han i 1908–1909 var bestyrer ved Fredrikstad sjømannsskole.Fra 1909 gikk han tilbake til militær tjeneste, og tjenestegjorde i flere stabstillinger, først i Forsvarsdepartementet og i årene 1913–1922 ved Sjøkrigsskolen. I 1922–1933 var han beordret til tjeneste i 1. Sjømilitære distriktskommando; fra 1934 som kommandørkaptein. Her tjenestegjorde han blant annet som sjef for mineleggeravdelingen (1928–1929), som adjutant for kong Haakon 7 (1928–1931), nestkommanderende på panserskipet Norge, (1932–1933) og bestyrer av Melsomvik marinedepot (1933–1934).I perioden 1934–1937 var Corneliussen kommandør og avdelingssjef i Admiralstaben; fra 1937 dens sjef.Da konge og regjering dro i eksil til Storbritannia i juni 1940, fulgte Corneliussen med. Høsten 1941 ble han utnevnt til kontreadmiral og beordret som sjef for Sjøforsvaret, etter at Henry Diesen hadde trukket seg fra stillingen.Ved siden av å lede Sjøforsvaret, inklusive en styrking for å delta i den allierte krigsinnsatsen, ledet Corneliussen utarbeidelsen av en ny flåteplan for et reorganisert norsk sjøforsvar etter krigen. Etter krigen Corneliussen vendte tilbake til Norge 13. mai 1945, sammen med blant andre kronprins Olav.Etter frigjøringen var Corneliussen, fram til sin avskjed i 1946, sjef for Sjøforsvaret. En kort tid, fra 1. januar til 31. mai 1946, var han også Norges forsvarssjef. Les mer i Store norske leksikon Sjøforsvaret Norges forsvar under andre verdenskrig Elias Corneliussen i Norsk biografisk leksikon